《始安郡还都与张湘州登巴陵城楼作诗》
南北朝·颜延之

江汉分楚望，衡巫奠南服。三湘沦洞庭，七泽蔼荆牧。

经途延旧轨，登闉访川陆。水国周地险，河山信重复。

却倚云梦林，前瞻京台囿。清雰霁岳阳，曾晖薄澜澳。

凄矣自远风，伤哉千里目。万古陈往还，百代劳起伏。

存没竟何人，炯介在明淑。请从上世人，归来蓺桑竹。

作者简介：颜延之（384～456年），字延年，南朝宋文学家。祖籍琅邪临沂（今山东临沂）。曾祖含，右光禄大夫。祖约，零陵太守。父显，护军司马。少孤贫，居陋室，好读书，无所不览，文章之美，冠绝当时，与谢灵运并称“颜谢”。嗜酒，不护细行，年三十犹未婚娶。